b'\n_START_ARTICLE_\nHans Christensen Sthen\n_START_SECTION_\nOppvekst og utdanning\n_START_PARAGRAPH_\nHans Christensen Sthen mistet foreldrene tidlig. Han vokste opp i Roskilde, en by hvor den katolske tro levde videre lenge etter reformasjonen. Man vet ikke s\xc3\xa5 mye om hans oppvekst og skolegang, men han har sannsynligvis studert i K\xc3\xb8benhavn.\n_START_SECTION_\nRektor og prest i Helsing\xc3\xb8r\n_START_PARAGRAPH_\nI 1565 ble Sthen ansatt som rektor for latinskolen i Helsing\xc3\xb8r, men \xc3\xa5ret etter overtok han en kapellanstilling ved Sankt Olai kirke. P\xc3\xa5 denne tiden giftet han seg for f\xc3\xb8rste gang (1567). Tre \xc3\xa5r seinere (1570) vendte han tilbake til sin gamle rektorstilling, som han hadde frem til november 1574. I 1570 forpliktet han seg til \xc2\xabat sjunge diskant i koret til aftensang, ungdommen dermed at \xc3\xb8ve og forbedre\xc2\xbb - hver l\xc3\xb8rdag ettermiddag. Sannsynligvis h\xc3\xb8rte det ogs\xc3\xa5 med til rektorstillingen \xc3\xa5 lede korsangen ved brylluper. Sammen med sine elever fremf\xc3\xb8rte han \xc2\xabspektakler og lege\xc2\xbb (=dramatiske forestillinger) p\xc3\xa5 r\xc3\xa5dhuset eller kirkeg\xc3\xa5rden til jul, fastelavn og pinse. Et bevart anonymt skuespill \xc2\xabKort Vending\xc2\xbb fra denne tiden antas \xc3\xa5 v\xc3\xa6re forfattet av ham, siden passasjer g\xc3\xa5r igjen i hans l\xc3\xa6redikt \xc2\xabLyckens Hiul\xc2\xbb.\n_START_SECTION_\nDebut og tidlige utgivelser\n_START_PARAGRAPH_\nI 1571 debuterte Sthen med \xc2\xabChristelige oc vdkaarne B\xc3\xb8ner, for alle Stater, oc for allehaande N\xc3\xb8d oc Trang\xc2\xbb, en oversettelse av Johann Habermanns eller Johannes Avenarius\xe2\x80\x99 popul\xc3\xa6re b\xc3\xb8nnebok \xc2\xabChristliche Gebet\xc2\xbb (1565). Oversettelsen ble en bestselger og kom i nye opplag i 1577, 1594, 1601, 1605, 1642 og 1643. Utgaven fra 1571 er utvidet med et tillegg hvor Sthen har samlet en rekke b\xc3\xb8nner som han hadde oversatt. En av disse b\xc3\xb8nnene ble brukt i biskop Poul Madsens alterbok fra 1574._NEWLINE_I 1572 eller 1574 skal Sthen ha utgitt en biografi om Johan Hus, en oversettelse av Johann Agricolas \xc2\xabTragedia Johannis Huss\xc2\xbb. Sthens \xc2\xabVita Johannis Hus\xc2\xbb kan ha v\xc3\xa6rt et av de \xc2\xabspektakler\xc2\xbb som latinskolens rektor oppf\xc3\xb8rte med sine elever._NEWLINE_I 1578 kom \xc2\xabEn liden Haandbog, som indeholder allehonde nyttige \xc3\x98ffuelser vdi Gudelighed oc smucke tr\xc3\xb8stelige B\xc3\xb8ner oc Loffsange, som mand kand daglige bruge\xc2\xbb._NEWLINE_I 1578 kommer ogs\xc3\xa5 en oversettelse av en oppyggelsesbok, \xc2\xabEn Pr\xc3\xa6dicken C\xc3\xa6cilij Cypriani i en suar Pestelentz tid faar 1321 Aar [siden]\xc2\xbb, i anledning av en pest som plaget landet._NEWLINE_I 1579 utgir han \xc2\xabEn liden Tr\xc3\xb8stescrifft. For alle Christelige For\xc3\xa6ldre, naar deris b\xc3\xb8rn bliffuer siuge eller hensoffuer i Herren\xc2\xbb. Dette var et dypt personlig og gripende uttrykk for hans egen levende forkynnelse. Fra samme \xc3\xa5r er det ogs\xc3\xa5 bevart en utgave av l\xc3\xa6rediktet \xc2\xabLyckens Hiul\xc2\xbb.\n_START_SECTION_\nVennskap med Albert Hansen\n_START_PARAGRAPH_\nI 1581 tok Sthen magistergraden ved Universitetet i K\xc3\xb8benhavn sammen med Albert Hansen, hans etterf\xc3\xb8lger i rektorstillingen og senere biskop i \xc3\x85lborg. Vennskapet mellom dem kommer frem i akrostikonet som er laget i en av Sthens salmer. Albert Hansen kvitterte med \xc3\xa5 ta opp Sthens \xc2\xabSiunge wi aff Hiertens grund\xc2\xbb i sin reviderte utgave av Reravs salmebok (1582).\n_START_SECTION_\nPrest i Malm\xc3\xb8\n_START_PARAGRAPH_\nI 1583 ble Sthen kalt til sogneprest ved St. Petri kirke i Malm\xc3\xb8. Her fikk han en god \xc3\xb8konomi, og bo-oppgj\xc3\xb8ret fra 1610 viser at det har v\xc3\xa6rt et smakfullt og rikt utrustet hjem, med tilh\xc3\xb8rende bibliotek som ble vurdert til 3000 daler._NEWLINE_I 1584 utgir Sthen \xc2\xabSaligheds Vey\xc2\xbb i anledning av bryllup mellom et tidligere sognebarn fra Helsing\xc3\xb8r og en borgerdatter fra Malm\xc3\xb8.\n_START_SECTION_\nEn liden Vandrebog\n_START_PARAGRAPH_\nHans Christensen Sthen var en av Danmarks st\xc3\xb8rste salmediktere, og salmene var sv\xc3\xa6rt utbredt i hans samtid, sist gjengitt i den danske Psalmebog for Kirke og Hjem fra 1912. I begynnelsen av 1589 gav han \xc2\xabEn liden Vandrebog: Indeholdendis atskillige smucke B\xc3\xb8ner oc tr\xc3\xb8stelige Sange, met nogle nyttige Lifs Regle i artige Rijm befattede\xc2\xbb. Boken kom ut i 11 kjente opplag. _NEWLINE_Som en kuriositet kan det nevnes at det p\xc3\xa5 denne tiden hersket en stor bekymring for \xc3\xa5ret 1588 (\xc2\xabannus mirabilis\xc2\xbb), siden man trodde dommedag og Kristi gjenkomst ville inntreffe. Salmen \xc2\xabHerre Jesu Christ, min Frelser du est\xc2\xbb og \xc2\xabO Gud effter dig mig forlenger\xc2\xbb er evangeliske svar p\xc3\xa5 forventningen. I salmen Herre Jesu Christ, min Frelser du est finner vi akrostikonet \xc2\xabHANS ANNO\xc2\xbb, som peker p\xc3\xa5 Herrens \xc3\xa5r 1588. _NEWLINE_I \xc2\xabEn liden Vandrebog\xc2\xbb finner vi ogs\xc3\xa5 sangene \xc2\xabDen m\xc3\xb8rcke nat forgangen er\xc2\xbb og \xc2\xabDen liuse dag forgangen er\xc2\xbb.\n_START_SECTION_\nDe siste \xc3\xa5rene\n_START_PARAGRAPH_\nI 1592 utgav han \xc2\xabGeistlig Hussraad\xc2\xbb, en utleggelse av Davids 128. salme. Sthen s\xc3\xa5 p\xc3\xa5 denne salmen som en bryllupssang til pris for den hellige ektestand. Ekteskapet, den gode hustru, den ekteskaplige kj\xc3\xa6rlighet og dens frukter er et tilbakevendende tema i forfatterskapet hans._NEWLINE_I 1600 s\xc3\xb8kte Sthen et ledige presteembete for Tygels\xc3\xb8 og  Klagstrup utenfor Malm\xc3\xb8. I 1602 d\xc3\xb8de hans f\xc3\xb8rste kone, og samme \xc3\xa5r giftet han seg med Elline Olufsdatter, datteren til Oluf Stisen, sogneprest i Burl\xc3\xb8v. Med henne fikk han fem barn. I desember 1607 blir han igjen enkemann og gifter seg for 3. gang, med Kristine Andersdatter. Med henne fikk han ett barn. Barna fra tidligere ekteskap hadde h\xc3\xa5pet \xc3\xa5 arve et udelt bo, og de siste \xc3\xa5rene av Sthens liv ble et ragnarokk av gjentatte bo-oppgj\xc3\xb8r, opphissete familieoppgj\xc3\xb8r, stevninger, anklager om arvesvik, b\xc3\xb8ter, beskyldninger og injurier. De voldsomme sammenst\xc3\xb8tene mellom far og s\xc3\xb8nner har t\xc3\xa6rt p\xc3\xa5 Sthen, og han d\xc3\xb8de i april eller mai 1610. _NEWLINE_Sthen ble begravet foran alteret i St. Petri kirke i Malm\xc3\xb8, ikke langt fra J\xc3\xb8rgen Kocks grav. Gravsteinen finnes ikke lenger.'